Хабзэм зехъуэж
УФ-м ФедерацэмкIэ и Советыр зэраубзыху щIыкIэм зэхъуэкIыныгъэ игъуэтынущ. Псалъэм папщIэ, хабзэм щIэуэ халъхьащ къэралым, жылагъуэм зегъэужьыным и зэфIэкI езыхьэлIа цIыху цIэрыIуэхэр игъащIэкIэ ФедерацэмкIэ Советым хэтыну зэрагъэбелджылар. ФС-м хыхьэнущ къэралым и УнафэщI къулыкъур зыIыгъари. Мы хабзэм и проектыр Путин Владимир игъэхьащ Къэрал Думэм, УФ-м и Конституцэм щIэуэ халъхьам япкъ иткIэ.
Хабзэм и проектым къыщыгъэлъэгъуащ ди къэралым и хэгъэгу псоми я лIыкIуэ тIурытI — хабзэубзыху, гъэзэщIакIуэ органхэм къабгъэдэкIыу — хэтыну. КъинэмыщIауэ, ФедерацэмкIэ Советым игъащIэкIэ хэтыну хагъэхьэнущ УФ-м и Президенту щытар, и къулыкъум щытекIам къыкIэлъыкIуэ мазищым къриубыдэу лъэIу тхылъ ФедерацэмкIэ Советым щIилъхьэмэ. Къапщтэмэ, мы хабзэр къыщащта махуэм къыкIэлъыкIуэну мазищ пIалъэм къриубыдэу Медведев Дмитрий хуитщ лъэIу тхылъ итхыу ФедерацэмкIэ Советым хыхьэну (Президенту зэрыщытар къалъытэу).
Хабзэм щIэуэ хагъэхьахэм ящыщщ къэралым и УнафэщIу щытам къулыкъум тетыху и щыIэкIэ-псэукIэм теухуауэ хуащIэу щыта псори къызэрыхуагъэнэжыр.
ФедерацэмкIэ Советым УФ-м щыщ нэгъуэщIхэри хагъэхьэнущ, Президентым къигъэлъэгъуэнурэ. Ар иджыпстуи щыIэщ, ауэ цIыху бжыгъэм дыщIагъу: 17-р 30-м нагъэсынущ. ЩIэуэ мыращ халъхьэр: сенатор 30-м щыщу 7-р игъащIэкIэ ФС-м хэтынущ (ахэр Президентращ къэзыгъэлъагъуэр), адрейхэр — илъэси 6-кIэ.
Хэт сенатор хъуфынур? Хабзэм и проектым къыщыгъэлъэгъуащ ар Урысейм и цIыхуу щытын хуейуэ, и ныбжькIэ илъэс 30 ирикъуауэ, и хьэл-щэнкIэ, и дуней тетыкIэкIэ дэбгъуэн щымыIэу. Сенатор ящIынур зэпымычу Урысейм щыпсэу, нэгъуэщI къэралым и паспорт, уеблэмэ вид на жительство зимыIэрщ.
ФедерацэмкIэ Советым кIуэфынукъым и хьэлъагъкIэ ику иту къалъытэ щIэпхъаджагъэ зыщIар (иджыри къэс щIэпхъаджагъэ хьэлъэрат ямыдэр). КъинэмыщIауэ,щIэпхъаджагъэ хьэлъэ дыдэ зыщIам тралъхьа пIалъэр ипшына нэужьи, илъэс 15 дэмыкIауэ хуиткъым ФедерацэмкIэ Советым хыхьэну. ЩIэпхъаджагъэ хьэлъэ зылэжьар — илъэсипщIкIэ. Ику ит щIэпхъаджагъэр зрагъэпшынар — илъэситхукIэ.
Путин Владимир къыхилъхьащ сенаторхэмрэ депутатхэмрэ папщIэ щыIэ хабзэр абыхэм зэрагъэзащIэм нэхъ ткIийуэ кIэлъыплъыну. Къыхэгъэщыпхъэщ: нэгъуэщI къэралым и паспорт е вид на жительство зиIэ сенаторхэмрэ депутатхэмрэ я къалэнхэр и пIалъэ къэмысу зэрыщхьэщахынур. Сенаторыр зи лIыкIуэ щIыпIэм ар илъэситхукIэ зэпымычу щыпсэуауэ щытын хуейщ а IэнатIэр хуагъэлъэгъуэн ипэ. Е псори зэхэту илъэc 20-кIэ а щIыпIэм щымыпсэуам и цIэр къраIуэу ядэнукъым.
Хабзэм и проектым Къэрал Думэр хэплъэнущ мы мазэм къриубыдэу.
